ศบค.แจงข่าวเช่าเครื่องบินเหมาลำอินเดียเข้าไทย “ไม่เป็นความจริง” ชะลอการออกหนังสือให้ต่างชาติในอินเดียเข้าไทยแล้ว ย้ำไทยมีมาตรการตรวจโรคเข้ม
นพ.ทวีศิลป์ วิษณุโยธิน โฆษกศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) แถลงข่าวประจำวัน โดยชี้แจงกรณีกระแสข่าวว่ามีชาวอินเดียจำนวนมากใช้บริการเครื่องบินเช่าเหมาลำบินเข้าประเทศไทยเพื่อหนีสถานการณ์ในอินเดียว่า ไม่เป็นความจริง ไม่มีการเช่าเหมาลำจากอินเดียเข้ามาแต่อย่างใด        ซึ่งขณะนี้ทางกระทรวงการต่างประเทศกำลังดำเนินการ สั่งชะลอการออกหนังสือรับรองการเดินทางเข้าประเทศไทย หรือ Certificate of Entry (COE) ให้กับชาวต่างชาติในอินเดียออกไปก่อนแล้ว เนื่องจากสถานการณ์การระบาดในอินเดีย        ขณะนี้รัฐบาลไทยเน้นการนำคนไทยในอินเดียกลับเข้าประเทศไทย โดยจะเริ่มตั้งแต่เดือนพฤษภาคมนี้ มีจำนวน 4 เที่ยวบิน มีคนไทยลงทะเบียนขอกลับไทยแล้ว จำนวน 131 คน        ซึ่งเป็นบทบาทภารกิจของกระทรวงการต่างประเทศที่จะต้องดูแลคนไทยในต่างประเทศ ให้กลับเข้าประเทศไทย โดยมีการวางหลักเกณฑ์การเข้าประเทศไทยเอาไว้แล้วว่าจะต้องมี หนังสือรับรอง COE และเอกสารรับรองการฉีดวัคซีนก่อนเดินทาง 14 วัน หากไม่มีตามเงื่อนไขจะต้องเข้าระบบแยกกักกันโรค 10 วัน เพื่อตรวจหาเชื้อ ป้องกันการนำเชื้อเข้ามาระบาดในประเทศตามมาตรฐานของกระทรวงสาธารณสุขอย่างเคร่งครัด        ข้อมูลจากการแถลงข่าว ศบค. วันที่ 25 เมษายน อินเดียกลายเป็นศูนย์กลางการระบาดใหม่แทนสหรัฐฯ โดยมีตัวเลขผู้ป่วยใหม่ในอินเดียถึง 349,313 ราย (สะสม 16 ล้านราย) และเสียชีวิตรวมแล้ว 192,310 ราย